정조 0년
館學儒生進士李瑮黃仁紀金履錫洪大燮徐弘輔任焴張至喆李度謙李師中金履良閔膺燮洪大協趙鎭明徐貞輔金履寅金龍柱金鎜趙學敏沈公著閔耆燮申光萬趙儀逵洪秉迪趙得林朴天健趙學魯金履恭趙鎭大申昔李道永金正淳李義術趙鎭奎鄭經煥朴宗福金在淳沈能運李國祥李浤李克淵姜彙斌李星源閔光曮李翼晉孟欽圭尹鎰鄭采毅朴師經李榮祚李顯文許霔李箕采李命默朴能源朴吉源趙有善南翼厚金漸鄭義健李潝金宗垕李國藎金致和李英圭高克明。幼學李澤模黃仁緝韓用中韓樂裕尹致愼李度廉趙學元李奎南洪亮海黃仁純沈商鎭洪聲海金履赫徐繼修洪寬海金老根洪秉順金蓍根洪秉義兪漢直洪秉禮李圭永申在仁洪秉直申在寬洪觀燮申緝趙學尹沈公權趙學周沈述祖金志淳申在賓南公轍申素南麟耇李述淵李義弘李種祜李鎭奎金載龜金德行金載羽朴仁壽洪泰榮徐有豐金烈行金協淳洪喆海李英源尹之榮李得鎭金斗膺沈師民兪擎柱金斗光沈師英兪昇柱李魯彬兪肯柱金鍾順尹益烈李奎膺尹祥烈趙學春李克己韓克裕李度儉徐有楷鄭克綏趙命喆鄭萬綏李煥金漢彬金華重金斗陽李命益李義學兪憲柱李潢李命夔兪台柱李義奭李琠兪星柱李溏洪益榮李瑴洪喆猷柳詠兪建柱黃仁煥洪履猷宋樂孫權大應李淵徽黃仁燦金履翼權太應金載翼宋明休李昌模權丕應金鍪李彦默朴逸源尹盛烈朴宗憲姜一輔金重瑞任熤柳孟裕李齊亨任熻申大臨鄭義榮安允炡洪宜燮趙昌濂任頤周朴敏赫金錫孚張相五鄭成人張翊洙趙東一李東旭朴瑞源具光錫李元一李靖鎭安榮元述孫李用九鄭億祚閔景孝李義弘李普讓李松祐鄭壽英洪履禧兪翼煥金載象具命說任宇鉉趙命益徐有升鄭采毅呂善質宋翼儀沈鏵洪健海尹瑀尹在直沈鋁尹珽柳曺大彬洪樂徽鄭興祚徐稷修金樂敎林永會趙在完李聖祜李希訥金斗年蔡弘泰鄭益煥李德懋李益鄭國輝李奎曄金鍾顯李厚生李在誠李益烷林雲喆李相龍林相說李相鳳李在憲李相鵬韓翼商李鉉商李得濡柳宗永金魯彬宋景載金在牧李再喆李命裕朴在信洪運榮李英裕兪德柱李鼎昌朴希源沈師東李國昌洪聖烈趙學尙高鎭翼黃基孝黃仁燾李鎭星柳諄洪鼎簡洪益能洪履簡洪益升韓碩謩洪益明李命赫李靖會崔鍾岳金夢虎文粲奎曺觀衡李運章承膺祚梁鎭觀金致泳李弘柱金良鈺李輪祥李泰中李義宅金敬賢尹得禹李謙中金學濬李義憲李巽中李世玉李義弘李福永李羲益朴宗翊李魯憲魚用翼申鳳朝趙命復申獻朝李鼎九申漢朝李普漢申熙朝李英麟李英禧辛文羽金商球尹浣李三漢李象奎尹性忠金啓璉車鳳運鄭棟吳命大金敬吾曺亨壽柳金廷龍李集培辛耆寧柳師模黃杞金晩淳趙學殷李性存崔光鉉閔致載崔秀鉉尹羲星崔得敎李漢德金仁采趙鎭淳尹重烈趙鎭鼎李復亨黃基厚南復來李魯李學宗安鼎象黃鐘五鄭履和朴宗道徐謙修宋聖孫具來遠閔寅洙金祖源鄭來綏金鍾魯金履炳徐有尙李游兪漢明鄭心煥兪文柱金鍾眞李益載金立淵洪準源疏曰。伏以日月不居。先大王因山奄過。攀號莫逮之慟。率土惟均。洪惟我殿下。以不世出之聖。嗣無疆大曆服。卽自數月以來。盛德大業。所以振動焯燿者。不可枚擧。而代聽時睿疏。可以泣鬼神。御極日綸音。足以戢亂賊。凡厥含生之有君臣父子之性者。孰不欽誦痛怛。激秉彝之衷也。夫何天之賦人。別有肺腸。爲梟爲獍。團成根窟。左投左抵。觸處闖發。前者死而後者繼之。暋不知畏。甘與相隨。豈其識利害審趨避。曾不如禽獸而然哉。是必有其故也。其故何也。有一鳳漢生存故耳。鳳漢之罪。欲言之。則慼殿下之心。欲治之。則關殿下之憂。於是乎無人開口。遂成義理。夫人臣有必誅不赦之罪。而君上不得治。廷臣不敢討。如此而其國有倖存者乎。慮及於此。則爲殿下臣子者。徒懼其憂慼我殿下而不一洞言之乎。臣等請先論鳳漢之當誅。而且辯其不可不誅之故。惟聖明察焉。夫鳳漢之斷案。自有殿下所賜承旨臣鄭履煥疏批。此其最彰明較著。而眞春秋傳所謂人臣無將。將而必誅者也。自是厥後。雖平日趨附衛護於鳳漢者。不敢不曰逆。此其罪已萬戮而有餘矣。及夫凶賊接跡。情節畢具。則鳳漢之始所潛䝱於殿下在儲之時者。今得顯行其手勢矣。蓋鳳漢旣已無奈乎殿下之明聖。而肆發凶言於咫尺之前。則渠亦自知其危。而出死中求生之計。有弟麟漢。則結賊謙而力沮代聽。有子樂任。則募妖雲而陰圖翻覆。賴天之靈與先王之盛德。皆不得售。而大明中天。魑魅莫遁。然且餘焰孔烈。流波彌漫。德師一和。交煽迭發。至於應元之疏出。而詬天罵日。指質戊乙。則宛是鳳漢當日面喝殿下之餘習也。苟如聖批之恕鳳漢以慮患。則應元之言。亦可以慮患而恕之乎。況應元攙入。鳳漢血誠營救。惟恐其或失憑依者。其意將欲何爲耶。以此而言。則麟漢厚謙。不過是承述於鳳漢。而德師應元之爲鳳漢所唱起也。章章然益明。而且麟漢之地位權力。皆本於鳳漢。而鳳漢。平生招納一種群不逞之徒。今果得收其用者耶。殿下其以鳳漢之徒黨。略得剪除。而謂可無患。則臣等敢以謂鳳漢一縷未絶之前。君臣上下。未可燕食而安眠也。今或諉之以徒黨之已除。而竟使一鳳漢自在。則及乎事機稍定。人心狃安之後。鳳漢起而嘯聚。則如今日諸賊之腸肚相連者。將見風驅雲集。過此以往。臣等誠不敢言。而殿下得無悔之乎。倘殿下。少加思焉。則必不以臣等之言爲過慮也。夏書云。殲厥巨魁。䝱從罔治。夫安有只治䝱從。而不殲巨魁者乎。春秋之法。亂臣賊子。先治黨與。亦豈謂只治黨與。而不治亂逆者耶。且臣等。竊伏覩綸音頒下者。殿下之所經歷。危險艱棘。凡在見聞。莫不骨顫心痛。而就考其中。則千奇百怪。無非自鳳漢出來者。不有鳳漢。則何從而有麟漢以下諸賊。又孰爲而爲此凶謀急計耶。蓋鳳漢之於國家。勢不兩立。久矣。鳳漢安。則國家不安。國家安。則鳳漢不安。觀今時義。寧使國家不安。而不敢使鳳漢不安。是則鳳漢之威勢。抗殿下有餘。而殿下不免以千乘。畏一夫矣。不亦舛乎。本之義理。旣如彼。參之事勢。又如此。國人誦之。殿下燭之。而猶不敢誰何者。卽聖敎之所執而爲說者。一則曰。周禮之八議也。二則曰。與薄照有間也。臣等請爲殿下歷辨之。按周禮經文。本主麗邦。法附刑罰。而有八議之辟。其曰。麗法附罰者。固見其如孔明所謂作奸犯科。今之律文所謂雜犯死罪。而非惡逆所得與也。不爾則周禮作於周公。而周公何爲誅管蔡耶。且其下文。有議賢之辟。賢則必不作逆。作逆則可復以賢議耶。於此亦可見八議之不得通於討逆也。至若薄昭事。綱目載程子說甚備。程子此說。適在薄昭耳。若其義理。則雖在薄昭之父。豈容有異哉。凡此事理。斷無可疑。惟聖學高明。豈或有遺照於此。而特以聖孝之靡不用極。而推之稍過。以廣其不忍之意耶。然義理。天下之公也。況於宗廟社稷之重。而可容私恩於其間哉。臣等死罪。竊以爲周公當日之心。恐不如此。在殿下之道。只得含悲垂涕。爲宗社誅一罪人。然後凡所以慰安惠慶宮者。務盡其道而已。豈有以殿下私親之故。而屈祖宗萬世之法。赦祖宗萬世之逆。坐見祖宗萬世之基業。日就危亡而莫之恤也哉。鳳漢之罪惡。爲鄭履煥宋煥億等所論者。亦非不足而。其後凶逆繼作。綸音昭布。卒之有翔雲之招。應元之疏。則鳳漢凶肚逆節。箇箇現出。如印一板。而其事機之危急。則百倍於前矣。於其前也。猶若彼其疾聲亟討。況過其前百倍者乎。抑臣等於此。別有憤慨痛惋者。祖宗以來四百年。培養人物。爲如何。而堂堂朝廷。無一人拚得身命。與鳳漢俱死者。而忍共戴此一天也。幸而有儒賢之疏。特擧巨魁爲說。而側聽幾日。亦無能踵而發之者。是不幾於三綱淪而九法斁哉。在鳳漢則其凶謀逆策。乃成家計。授弟而弟伏刑章。傳子而子出賊招。其計窮矣。而尙此頂天履地。靦然動息。不思所以自處。以紓殿下之憂。以贖其罪之萬一者。何也。此其睥睨蓄伺。必欲一逞志於殿下者。不啻如觀火矣。苟非然者。凡鳳漢之遭罹窮極。逼拶到頭。豈不殆有甚於薄昭之見弔於公卿哉。此又大可怖者也。臣等雖竭氣罄臆。不足以說盡鳳漢之罪惡。惟願殿下。上爲宗廟社稷。廓揮乾斷。快正典刑。以洩神人之憤。以杜禍亂之源。宗社幸甚。臣民幸甚。臣等久沐菁莪之化。徒費薤鹽之養。猶得粗聞聖賢之餘敎。知亂臣賊子。人得以誅之之義。庶幾效事君之微忱矣。而仍念君師一體。倫紀相關。今應元。袒賊䝱君之章。果然迤及於誣辱宗師矣。其所擧麗史提綱別錄一款。眞是不滿一哂。渠旣稍能識字。則此等文理。宜無不曉。而猶且言之者。故若不知。而聊爲此街巷惡口。爲明徽報仇耳。誠不足辨。而恐或爲一分誑惑。則臣等請擧麗綱別錄與朱子語類本文而略暴焉。謹按麗綱別錄。載朱子曰。高麗歷五十餘主。今此方爲權臣所篡。而易姓。又曰。高麗。得四十主。今已易姓。姓王。而仍附以先正臣金長生之論。以爲是傳聞。或記錄之誤。又按別錄所引朱子語。凡四條。而三條。則皆隨其年類而附之。惟此一條。則以其無年類可附。故旣不得係之於麗史之首。又不得係之於麗史之中。而不得不於一書終盡之後而載之。所以在高麗亡之下也。此其義例。以渠疏觀之。亦有隱不得者。而我國代麗之遠。在朱子後幾二百年者。渠疏亦旣言之。則朱子之語。本不關於我國。而其錄於此。無一亳可嫌者。童子亦知之。而其一條所稱姓王者。旣竝錄於此。則尤爲不干無嫌之一大明案。故渠乃匿而沒之。其亦欲巧而反拙也。原夫先正之一生所擔荷。惟春秋之義與朱夫子耳。故於朱子言語。見其有及於東國者。則不勝榮耀欣慕。爲此麗綱別錄之擧。其大義苦心。有足以感泣千秋之志士。而彼凶逆輩。乃於常情所不到之表。摘出不干事不成說之語。要售其㦧毒之謀。噫嘻。何其忍也。是尙可與分辨枉直。以汚君子之筆舌哉。抑先正之有絶世遭逢於孝廟。而被貶薄孝廟之罪。倡論尊揚於太祖。而受捏誣太祖之辱。傳神護法。百年不爽。而先正之爲身命。何其愈遠而愈奇也。良可悲也。嗚呼。祖宗神靈。斯文統脈。何負於渠輩。而生出此等變怪。一之再之而不知止耶。應元旣以大逆伏法。惟此一語。想亦爲聖明所洞照。而臣等誦法先正。見先正之被誣。義不容無言。略此附陳。竝冀睿察焉。臣等治疏將進之際。始得見刑曹判書臣李溎疏本。其沐浴之誠。可謂勤矣。而第於鳳漢之勘律。則萬萬失宜。其若是者。固出於不得已之下策。然而亦安有罪惡如鳳漢者。擧似於此等處置。猶使之禍機伏於茫昧。國勢幾於危凜者哉。惟此一鳳漢。其不可一日假息於覆載之間。釀成宗社無窮之憂。以慼我列聖在上之靈也。明矣。今日臣子道理。惟當沬血嚴懲之不暇。而豈以鳳漢之窮凶機變。其肯錮置郊坰。以畢其生乎。重臣之聲罪若彼。而勘律如此。則亦足爲上惑天聽。下眩群心之機矣。嗚呼。鳳漢之當律。惟在其罪之輕重矣。姑以重臣之臚列者言之。其不可一刻容貸者。而反欲傳之生議者。果何意也。從古此箇議論。仍成別般義理。以基家國之禍。則以重臣前後討逆之勤。豈有他心。而顧今朝野之士氣。委靡銷鑠於鳳漢勢焰之薰灼者。厥惟久矣。今鳳漢逆節。綻露無餘。而猶其從前染習。不能躍脫。甘心於宛轉回互。拖泥帶水之議者。滔滔然矣。從此以後。或有爲鳳漢地者。借重臣說。以緩今日嚴討之義。以啓邦家方來之禍。則重臣之論。安得辭其罪哉。臣竊危之。臣等無任憂憤激切之至。謹昧死以聞。答曰。省疏具悉。所陳予不欲聞。凶逆之誣先正。尙何忍言哉。爾等退修學業。